LV Eiropas Savienības Oficiālais Vēstnesis L 273/1

KOMISIJAS REGULA (ES) Nr. 899/2012

(2012. gada 21. septembris),

ar ko groza Eiropas Parlamenta un Padomes Regulas (EK) Nr. 396/2005 II un III pielikumu attiecībā uz maksimāli pieļaujamiem acefāta, alahlora, anilazīna, azociklotīna, benfurakarba, butilāta, kaptafola, karbarila, karbofurāna, karbosulfāna, hlorfenapira, hlortaldimetila, hlortiamīda, ciheksatīna, diazinona, dihlobenila, dikofola, dimetipīna, dinikonazola, disulfotona, fenitrotiona, flufenzīna, furatiokarba, heksakonazola, laktofēna, mepronila, metamidofosa, metoprēna, monokrotofosa, monurona, oksikarboksīna, oksidemetonmetila, parationmetila, forāta, fozalona, procimidona, profenofosa, propahlora, kvinkloraka, kvintocēna, tolilfluanīda, trihlorfona, tridemorfa un trifluralīna atlieku līmeņiem konkrētos produktos vai uz tiem, un ar ko, izveidojot V pielikumu ar standartvērtību sarakstu, groza minēto regulu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, ko lasa kopā ar 17. pantu un 18. panta 1. punkta b) apakšpunktu,

tā kā:

(1) Acefāta, azociklotīna, benfurakarba, kaptafola, karbarila, karbofurāna, karbosulfāna, hlorfenapira, ciheksatīna, diazinona, dikofola, disulfotona, fenitrotiona, furatiokarba, heksakonazola, metamidofosa, monokrotofosa, oksidemetonmetila, parationmetila, forāta, procimidona, profenofosa, kvintocēna, tolilfluanīda un tridemorfa maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Alahlora, anilazīna, butilāta, hlortaldimetila, hlortiamīda, dihlobenila, dimetipīna, dinikonazola, flufenzīna, laktofēna, mepronila, metoprēna, monurona, oksikarboksīna, fozalona, propahlora, kvinkloraka, trihlorfona un trifluralīna MAL tika noteikti Regulas (EK) Nr. 396/2005 III pielikuma A daļā.

(2) Saskaņā ar Regulas (EK) Nr. 396/2005 12. panta 1. punktu Eiropas Pārtikas nekaitīguma iestāde (“Iestāde”), jo īpaši pārbaudot riskus patērētājiem un attiecīgos gadījumos dzīvniekiem, sniedza pamatotus atzinumus par pašreizējiem dikofola un propahlora MAL. Šie atzinumi tikuši nosūtīti Komisijai un dalībvalstīm, kā arī darīti pieejami sabiedrībai.

(3) Iestādes 2011. gada 22. augusta atzinumā (2) par dikofolu nav ieteikts ne minēto darbīgo vielu iekļaut Regulas (EK) Nr. 396/2005 IV pielikumā, ne arī minētās regulas II pielikumā iekļaut kodeksa MAL (CXL). Tomēr CXL melonēm, kokvilnas sēklām, tējām, apiņiem un mājputnu gaļai tika uzskatīti par patērētāju drošības ziņā pieļaujamiem, un tāpēc tos svītrot no Regulas (EK) Nr. 396/2005 nevajadzētu. Visi citus MAL būtu jāsamazina līdz attiecīgajai noteikšanas robežai (NR).

(4) Iestādes 2011. gada 28. jūlija atzinumā (3) par propahloru nav ieteikts minēto darbīgo vielu iekļaut Regulas (EK) Nr. 396/2005 IV pielikumā. Tāpēc visi MAL būtu jāsamazina līdz attiecīgajai NR.

(5) Visas līdzšinējās tādu augu aizsardzības līdzekļu atļaujas, kas satur 1. apsvērumā minētās darbīgās vielas, ir atceltas. Tāpēc saskaņā ar Regulas (EK) Nr. 396/2005 17. pantu, ko lasa kopā ar tās 14. panta 1. punkta a) apakšpunktu, vajadzētu svītrot II un III pielikumā norādītos minēto aktīvo vielu MAL. Tas nebūtu jāattiecina uz MAL, kas atbilst CXL, kuri noteikti, pamatojoties uz izmantojumu trešās valstīs, ja vien šie CXL patērētāju drošības ziņā ir pieļaujami. Tas nebūtu jāattiecina arī uz gadījumiem, kad MAL ir īpaši noteikti kā importa pielaides.

(6) Attiecībā uz karbarilu, karbosulfānu un profenofosu 2011. gada 9. jūlijā Pārtikas kodeksa komisija pieņēma CXL garšvielām (augļiem un ogām) (4). Šie CXL nerada apdraudējumu ES patērētājiem, un tāpēc tie būtu jāiekļauj Regulā (EK) Nr. 396/2005 (5).

(7) Komisija apspriedās ar Eiropas Savienības references laboratorijām pesticīdu atlieku noteikšanai par nepieciešamību pielāgot konkrētas NR. Attiecībā uz vairākām vielām minētās laboratorijas secināja, ka tehniskās attīstības rezultātā konkrētām precēm iespējams noteikt zemākas NR. Standartvērtības aktīvām vielām, kurām visi MAL būtu jāsamazina līdz attiecīgajām NR, būtu jānosaka un jāuzskaita V pielikumā saskaņā ar Regulas (EK) Nr. 396/2005 18. panta 1. punkta b) apakšpunktu.

(8) Tāpēc Regula (EK) Nr. 396/2005 būtu attiecīgi jāgroza.

(9) Lai nodrošinātu produktu normālu tirdzniecību, pārstrādi un patēriņu, minētajā regulā būtu jāparedz pārejas noteikumi attiecībā uz produktiem, kuri ir likumīgi ražoti pirms MAL izmaiņām un par kuriem Iestādes izmantotais akūta un hroniska riska novērtēšanas modelis (6) liecina, ka tiek saglabāts augsts patērētāju aizsardzības līmenis.

(10) Pirms grozīto MAL piemērošanas būtu jāparedz pietiekami ilgs termiņš, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno no MAL izmaiņām izrietošo prasību izpildei.

(11) Apspriedes ar Savienības tirdzniecības partneriem par jaunajiem MAL notika ar Pasaules Tirdzniecības organizācijas starpniecību, un viņu komentāri ir ņemti vērā.

(12) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza un V pielikumu izveido saskaņā ar šīs regulas pielikumu.

2. pants

Uz šajā sarakstā izklāstītajām darbīgajām vielām un produktiem, kas likumīgi ražoti pirms 2013. gada 26. aprīļa, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu:

1) acefāts: visi produkti;

2) azociklotīns un ciheksatīns: visi produkti;

3) benfurakarbs: visi produkti;

4) karbarils: visi produkti, izņemot tomātus (gan svaigus, gan saldētus), portulakus, rīsus un galda olīvas;

5) karbosulfāns: visi produkti, izņemot burkānus (gan svaigus, gan saldētus), kartupeļus, melones un pienu;

6) hlorfenapirs: visi produkti;

7) hlortaldimetils: visi produkti;

8) diazinons: visi produkti, izņemot ananāsus (gan svaigus, gan saldētus), galviņkāpostus un cukurbietes (saknes);

9) dihlobenils: visi produkti;

10) dikofols: visi produkti, izņemot citrusaugļus, tomātus un galda un vīna vīnogas;

11) dimetipīns: visi produkti;

12) dinikonazols: visi produkti;

13) disulfotons: visi produkti, izņemot kviešus;

14) fenitrotions: visi produkti;

15) furatiokarbs: visi produkti, izņemot kartupeļus un melones;

16) metamidofoss: visi produkti;

17) metoprēns: visi produkti;

18) monokrotofoss: visi produkti;

19) oksidemetonmetils: visi produkti;

20) parationmetils: visi produkti;

21) forāts: zemesrieksti;

22) fozalons: visi produkti;

23) procimidons: visi produkti;

24) profenofoss: visi produkti;

25) kvintocēns: visi produkti;

26) tolilfluanīds: visi produkti, izņemot salātus un citus salātveidīgos augus, t. sk. Brassicacea;

27) trihlorfons: visi produkti;

28) trifluralīns: visi produkti.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Tomēr to piemēro no 2013. gada 26. aprīļa, izņemot attiecībā uz karbarilu garšvielu grupai piederošos augļos un ogās ar kodu 0820000.

Šī regula uzliek saistības kopumā un ir tieši piemērojama visās dalībvalstīs. Briselē, 2012. gada 21. septembrī Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde; Review of the existing maximum residue levels (MRLs) for dicofol according to Article 12 of Regulation (EC) No 396/2005. EFSA Journal, 2011. gads; 9(8):2337 [33. lpp.]. doi:10.2903/j.efsa.2011.2337.

(3) Eiropas Pārtikas nekaitīguma iestāde; Review of the existing maximum residue levels (MRLs) for propachlor according to Article 12 of Regulation (EC) No 396/2005. EFSA Journal, 2011. gads; 9(8):2332 [19. lpp.]. doi:10.2903/j.efsa.2011.2332.

(4) Pārtikas kodeksa komitejas ziņojumi par pesticīdu atliekvielām ir pieejami http://www.codexalimentarius.net/web/archives.jsp?year=11; ALINORM REP11/PR, Kopīgās FAO/PVO pārtikas standartu programmas pārtikas kodeksa komisijas 34. sēde; III papildinājums, Starptautiskais konferenču centrs, Ženēva, Šveice, 2011. gada 4.–9. jūlijs.

(5) Scientific support for preparing an EU position in the 43rd Session of CCPR. EFSA zinātniskais ziņojums, publicēts 2011. gada 7. septembrī (http://www.efsa.europa.eu/en/efsajournal/pub/2360.htm)

(6) http://www.efsa.europa.eu/en/mrls/docs/calculationacutechronic_2.xls.